
Еуразиялық экономикалық одақтың дәрілік заттарды 
өндірушілерінің уәкілетті тұлғаларының тізілімін 
қалыптастыру және жүргізу тәртібін бекіту туралы

2014 жылғы 29 мамырдағы Еуразиялық экономикалық одақ туралы шарттың 30-бабына, 2014 жылғы 23 желтоқсандағы Еуразиялық экономикалық одақтың шеңберіндегі дәрілік заттар айналысының бірыңғай қағидаттары мен қағидалары туралы келісімнің 9-бабының 2-тармағына, Жоғары Еуразиялық экономикалық кеңестің 2014 жылғы 23 желтоқсандағы № 98 шешімімен бекітілген Еуразиялық экономикалық комиссияның Жұмыс регламентіне № 1 қосымшаның 89-тармағына және Жоғары Еуразиялық экономикалық кеңестің 2014 жылғы 23 желтоқсандағы «Еуразиялық экономикалық одақтың шеңберіндегі дәрілік заттар айналысының бірыңғай қағидаттары мен қағидалары туралы келісімді іске асыру туралы» №108 шешіміне сәйкес Еуразиялық экономикалық комиссия Кеңесі ш е ш т і:
1. Қоса беріліп отырған Еуразиялық экономикалық одақтың дәрілік заттарды өндірушілерінің уәкілетті тұлғаларының тізілімін қалыптастыру және жүргізу тәртібі бекітілсін.
2. Осы Шешім 2014 жылғы 23 желтоқсандағы Еуразиялық экономикалық одақтың шеңберіндегі дәрілік заттар айналысының бірыңғай қағидаттары мен қағидалары туралы келісімге Армения Республикасының қосылуы туралы 
2015 жылғы 2 желтоқсанда қол қойылған хаттама күшіне енген күннен бастап күнтізбелік 10 күн өткен соң, бірақ ерте дегенде осы Шешім ресми жарияланған күннен бастап күнтізбелік 10 күн өткеннен кейін күшіне енеді.

Еуразиялық экономикалық одақтың дәрілік заттарды 
өндірушілерінің уәкілетті тұлғаларының тізілімін 
қалыптастыру және жүргізу

І. Жалпы ережелер

1. Осы Тәртіп 2014 жылғы 29 мамырдағы Еуразиялық экономикалық одақ туралы шарттың 30-бабын және 2014 жылғы 
23 желтоқсандағы Еуразиялық экономикалық одақтың шеңберінде дәрілік заттар айналысының бірыңғай қағидаттары мен қағидалары туралы келісімнің 9-бабының 2-тармағын іске асыру мақсатында әзірленді және Еуразиялық экономикалық одақтың дәрілік заттарды өндірушілерінің уәкілетті тұлғаларының тізілімін қалыптастыру мен жүргізу қағидаларын айқындайды. 
2. Осы Тәртіпте пайдаланылатын ұғымдар мыналарды білдіреді:
«тізілім» – Еуразиялық экономикалық одаққа мүше мемлекеттердің дәрілік заттарды өндірушілерінің уәкілетті тұлғалары туралы мәліметтерді қамтитын, Еуразиялық экономикалық одаққа мүше мемлекеттердің және Еуразиялық экономикалық комиссияның ақпараттық өзара іс-қимылының негізінде Еуразиялық экономикалық одақтың шоғырландырылған ақпараттық жүйесі пайдаланылып қалыптастырылатын жалпы ақпараттық ресурс; 
«уәкілетті тұлға» – кәсіптік білімінің деңгейі және жұмыс өтілі қойылатын талаптарға сай келетін және дәрілік заттарды өндірушінің уәкілетті тұлғасының функцияларын жүзеге асыру құқығын алуға халықаралық шарттарға және Еуразиялық экономикалық одақтың құқығын құрайтын актілерге сәйкес аттестатталған, Еуразиялық экономикалық одаққа мүше мемлекеттің дәрілік заттарды өндірушісінің уәкілетті тұлғасы; 
3. Уәкілетті тұлғалар туралы мәліметтерді есепке алу және жүйеге келтіру тізілімді қалыптастыру мен жүргізудің мақсаты болып табылады. 
4. Тізілімді Еуразиялық экономикалық комиссия (бұдан әрі – Комиссия) Еуразиялық экономикалық одаққа мүше мемлекеттердің дәрілік заттар айналысы саласындағы уәкілетті органдары (бұдан әрі тиісінше – Одақ, мүше мемлекеттер, уәкілетті органдар) Комиссияға электрондық түрде ұсынатын мәліметтердің негізінде қалыптастырылады және жүргізіледі. 
5. Тізілімді қалыптастыру мен жүргізу процесінде уәкілетті органдар мен Комиссия арасындағы ақпараттық өзара іс-қимыл Одақ шеңберіндегі жалпы процесті Одақтың шоғырландырылған ақпараттық жүйесінің (бұдан әрі – шоғырландырылған жүйе) құралдарымен іске асыру жолымен жүзеге асырылады. 
6. Тізілімді қалыптастыру мен жүргізу Комиссияның уәкілетті органдардан солар аттестаттаған уәкілетті тұлғалар туралы өзекті мәліметтерді алуын, тізілімнің мәліметтерін сақтауды, оларды «Интернет» ақпараттық-телекоммуникациялық желісінде Одақтың ақпараттық порталында жариялауды, сондай-ақ мүдделі уәкілетті органдарға шоғырландырылған жүйенің құралдарын пайдалана отырып, тізілімнің мәліметтеріне қол жеткізуді 
ұсынуды қамтиды. 
7. Уәкілетті органдар тізілімге енгізу үшін ұсынылатын уәкілетті тұлғалар туралы мәліметтердің дұрыстығына жауапты болады. 
8. Тізілімді жүргізу орыс тілінде жүзеге асырылады. 

ІІ. Тізілімде қамтылған мәліметтердің құрамы

	9. Тізілім уәкілетті тұлға туралы, жариялауға жататын мынадай мәліметтерді қамтиды:
	а) мәліметтерді тізілімге енгізген мүше мемлекеттің атауы;
	б) тегі, аты, әкесінің аты (бар болса);
	в) байланыс мәліметтері: телефон және факс нөмірлері, электрондық поштаның мекенжайы (бар болса);
	г) жоғары кәсіптік білімінің болуы туралы мәліметтер;
	д) білімі туралы дипломға сәйкес мамандығының атауы; 
	е) ғылыми дәрежесі туралы мәліметтер (бар болса);
	ж) жұмыс орны туралы мәліметтер: 
	заңды тұлғаның ұйымдық-құқықтық нысаны және мүше мемлекеттің заңды тұлғаларының тізіліміндегі бірегей сәйкестендіргіші көрсетіле отырып, құрылтай құжатына сәйкес заңды тұлғаның толық және қысқартылған атаулары;
	заңды тұлғаның қызметті жүзеге асыру мекенжайы; 
	байланыс мәліметтері: заңды тұлғаның телефон және факс нөмірлері, электрондық поштасының мекенжайы (бар болса);
	з) уәкілетті тұлғаны аттестаттау туралы шешімнің қабылдануын растайтын құжат туралы мәліметтер: құжаттың нөмірі, атауы және оның берілген күні, құжатты берген уәкілетті органның атауы;
	и) уәкілетті тұлға ретінде қызметті жүзеге асырудың басталған күні;
	к) уәкілетті тұлғаны аттестаттау туралы шешімнің қабылдануын растайтын құжат соны жүзеге асыру үшін берілген өндірістік қызметтің түрі;
	л) уәкілетті тұлға ретінде қызметті жүзеге асырудың аяқталған күні немесе уәкілетті тұлғаны аттестаттау туралы шешімнің күші жойылған күн. 
	10. Тізілім уәкілетті тұлға туралы, жариялауға жатпайтын, оларға қол жеткізу уәкілетті органға ғана берілетін мынадай мәліметтерді қамтиды:
	а) туған күні;
б) азаматтығы;
в) тұрғылықты жері;
г) жоғары кәсіптік білімі туралы мәліметтер: оқу мекемесінің атауы, оқуды бастаған және аяқтаған күндері, мамандығы (дәрежесі), жоғары кәсіптік білімі туралы құжаттың атауы, сериясы мен нөмірі; 
д) қосымша білімі туралы мәліметтер: оқу мекемесінің атауы, оқуды бастаған және аяқтаған күндері, қосымша білімі туралы құжатқа сәйкес мамандығының атауы, қосымша білімі туралы құжаттың атауы, сериясы мен нөмірі;
алдыңғы еңбек қызметі туралы мәліметтер:
заңды тұлғаның ұйымдық-құқықтық нысаны және мүше мемлекеттің заңды тұлғаларының тізіліміндегі бірегей сәйкестендіргіші көрсетіле отырып, құрылтай құжатына сәйкес заңды тұлғаның толық және қысқартылған атаулары;
	заңды тұлғаның қызметті жүзеге асыру мекенжайы; 
байланыс мәліметтері: заңды тұлғаның телефон және факс нөмірлері, электрондық поштасының мекенжайы (бар болса);
лауазымының атауы;
лауазымға қабылданған күні;
босатылған күні;
ж) ағымдағы еңбек қызметі туралы мәліметтер:
лауазымының атауы;
лауазымға қабылданған күні;
з) дәрілік заттар өндірісі, олардың сапасын қамтамасыз ету немесе сапасын бақылау саласындағы жұмыс өтілі. 

ІІІ. Тізілімді жүргізу тәртібі

11. Уәкілетті орган уәкілетті тұлғаны аттестаттау туралы шешім қабылдағаннан кейін уәкілетті орган мұндай тұлға туралы мәліметтерді тізілімге енгізу үшін Комиссияға жібереді. 
12. Тізілімге енгізілуге жататын, уәкілетті тұлға туралы мәліметтер өзгерген жағдайда уәкілетті тұлғаны аттестаттау туралы шешім қабылдаған уәкілетті орган тізілімді өзекті ету мақсатында шоғырландырылған жүйенің құралдарын пайдалана отырып, оларды Комиссияға жібереді. Бұл ретте өзектілігін жоғалтқан мәліметтер уәкілетті органдардың оларға 10 жыл бойы қол жеткізе алуы қамтамасыз етіле отырып, архивтік сақтауға жатады. 
13. Уәкілетті тұлғаны аттестаттаудың күшін жою туралы шешім қабылданған жағдайда уәкілетті органдар тізілімнен алып тастау және уәкілетті органдардың оларға 10 жыл бойы қол жеткізе алуы қамтамасыз етіле отырып, кейіннен архивтік сақтау үшін тиісті мәліметтерді Комиссияға жібереді. 
14. Уәкілетті тұлғаның бір мүше мемлекеттің аумағындағы жұмыс орны екінші мүше мемлекеттің аумағында орналасқан жаңа жұмыс орнына ауысқан жағдайда уәкілетті тұлғаның алдыңғы жұмыс орны аумағында орналасқан мүше мемлекеттің уәкілетті органы тиісті өзгертілген мәліметтерді уәкілетті тұлғаның жазбаша өтінішінің негізінде Комиссияға жібереді. 

IV. Тізілімде қамтылған мәліметтерге қол жеткізу

[bookmark: _GoBack]	15. Мүдделі тұлғалардың уәкілетті тұлға туралы, жариялауға жататын мәліметтерге қол жеткізуі «Интернет» ақпараттық-телекоммуникациялық желісінде Одақтың ақпараттық порталының құралдары пайдаланыла отырып жүзеге асырылады. 
	Мұндай қол жеткізу технологиялық профилактикалық үзілістер және регламенттік жұмыстарды жүргізуге арналған үзілістер ескеріле отырып тәулік бойғы режимде ақысыз беріледі.
	16. Мүдделі тұлғаларға уәкілетті тұлға туралы, жариялауға жатпайтын мәліметтерді беруді уәкілетті орган мүше мемлекеттің заңнамасында, оның ішінде дербес деректерді және құпия ақпаратты қорғау саласындағы заңнамасында белгіленген тәртіппен жүзеге асырады. 
	17. Тізілімді қалыптастыру мен жүргізу шеңберінде Комиссия уәкілетті тұлға туралы, жариялауға жатпайтын мәліметтердің рұқсат етілмеген қол жеткізуден қорғалуын қамтамасыз етеді. 

